ไฟแนนซ์ทูเดย์
*แค่เริ่มเดือนแรกของปีใหม่ ความผันผวนของเศรษฐกิจไทยก็เริ่มเข้าขั้นตรีทูต ตลาดหุ้นโลกโดนถล่มจากความไม่แน่ใจว่าเศรษฐกิจจีนจะเจอปัญหาฟองสบู่แตกอย่างสมบูรณ์แบบหรือไม่ แต่ที่แน่ๆ จีนประกาศลดค่าเงินหยวนรอบแรก และนักวิเคราะห์ก็คาดว่าจะมีรอบต่อๆ มาอีก เพราะที่ลดไปยังไม่มากพอ ฉะนั้นเตรียมรับมือเงินบาทอ่อนค่าอย่างฮวบฮาบกันได้เลย
12 ม.ค. 2559

*แค่เริ่มเดือนแรกของปีใหม่ ความผันผวนของเศรษฐกิจไทยก็เริ่มเข้าขั้นตรีทูต ตลาดหุ้นโลกโดนถล่มจากความไม่แน่ใจว่าเศรษฐกิจจีนจะเจอปัญหาฟองสบู่แตกอย่างสมบูรณ์แบบหรือไม่ แต่ที่แน่ๆ จีนประกาศลดค่าเงินหยวนรอบแรก และนักวิเคราะห์ก็คาดว่าจะมีรอบต่อๆ มาอีก เพราะที่ลดไปยังไม่มากพอ ฉะนั้นเตรียมรับมือเงินบาทอ่อนค่าอย่างฮวบฮาบกันได้เลย 
นอกจากนี้ ปัญหาภัยแล้งที่จ่อคอหอยเกษตรกรอยู่นี่ จะทำให้รัฐบาลเหนื่อยในการจัดทรัพยากรที่มีจำกัด คือ งบประมาณแผ่นดิน จะไปช่วยทุกคนทุกกลุ่มตามความต้องการได้อย่างไร
*ส่งออกไทยดูแล้วไร้วี่แววจะฟื้นตัว ฉะนั้นจะหาตัวกรรมการผู้จัดการ เอ็กซิมแบงก์ ควรหาคนที่ทำงานเป็น คิดผลิตภัณฑ์เก่งๆ มานั่งได้แล้ว ประเภทเด็กฝาก พรีเซนต์เฟสเก่ง แต่ทำไม่เป็นเลิกส่งมานั่งเป็นเอ็มดีแบงก์รัฐเสียที
มีข่าวลือตัวเก็งเยอะแยะ ผ่านมาเข้าหู ช.ชดา ก็หลายคน แค่ตัวย่อยังไม่อยากจะพูดถึงเลย แต่ฟังแล้วคิดว่าคงไม่ไหว เศรษฐกิจแบบนี้ ควรจะหาคนเก่งมาทำงานมากกว่าหาคนที่ชี้นิ้วสั่งได้ แต่ถ้าได้คนที่สั่งได้และเก่งจริง ก็จะช่วยกันเข็นให้เศรษฐกิจไทยไปรอด
*ไม่รู้ว่างานเยอะหรือยังไง ช่วงนี้ เฮียจิ๋ว อภิศักดิ์ ตันติวรวงศ์ รมว.คลัง ดูอารมณ์ไม่ค่อยแจ่มใส เมื่อเย็นวันศุกร์ที่ 8 ธ.ค. มีงานเลี้ยงปีใหม่ของกระทรวงการคลัง รมว.คลังก็ไม่มาร่วมงาน ทำให้เหล่าผู้บริหารกระทรวงและนายแบงก์รัฐ ที่เตรียมตัวไปต้อนรับกร่อยและแกร่วกันไป
*วรภัค ธันยาวงษ์ กรรมการผู้จัดการ ธนาคารกรุงไทย ประกาศเลิกเคพีไอสินเชื่อ ไม่ได้ให้พนักงานเร่งปล่อยกู้แล้วถือเป็นผลงาน ปีนี้จะเป็นปีแห่งคุณภาพมากกว่าปริมาณ
ว่าแต่ระบบเอทีเอ็มของธนาคารจะไม่ปรับปรุงเลยหรืออย่างไร เพราะจองซื้อสลากกินแบ่งทุกรอบก็มีปัญหาทุกรอบ ทำสถิติล่มบ่อยที่สุดในจำนวนแบงก์ใหญ่ด้วยกัน แต่ยังไงแบงก์กรุงไทยก็ยังครองใจพี่น้องชาวอีสานไม่เสื่อมคลายอย่างไม่น่าเชื่อ